Allar gáttir opnar - Tónleikar í Davíðshúsi Fimmtudaginn 7. júlí kl. 16 hefst viðburðaröð sumarsins í Davíðshúsi , undir yfirskriftinni ALLAR GÁTTIR OPNAR . Á hverjum fimmtudegi í sumar verður dagskrá tengd Davíð , ljóðum hans og lífi . Þau Kristjana og Kristján hefja herlegheitin með því að flytja bæði gömul og þekkt og frumsamin lög við ljóð Davíðs og nokkurra kvenna , s.s. Jakobínu Sigurðardóttur , Höllu Eyjólfsdóttur , Lenu Gunnlaugsdóttur og Elísabetar Geirmundsdóttur . Kristjana Arngrímsdóttir og Kristján Hjartarson flytja lög við ljóð eftir Davíð Stefánsson og fl . Í næstu viku , fimmtudaginn 14. júlí , tekur svo húsfreyja Davíðshúss , Valgerður H. Bjarnadóttir , við og verður með dagskrá í svipuðum anda og í fyrrasumar , sumt verður rifjað upp , annað frumflutt . Viðburðaröðin er styrkt af Uppbyggingarsjóði Norðurlands eystra . Aðgangur að Davíðshúsi kostar kr. 1.200 fyrir fullorðna , kr. 600 fyrir aldraða og öryrkja og börn innan 18 ára fá frítt inn . Tilvalið er að kaupa sér árskort á kr. 3000 og koma á fleiri viðburði í sumar . Árskortið veitir einnig aðgang að Sigurhæðum , Nonnahúsi , Minjasafninu og Laufási .